钦定古今图书集成/明伦汇编/官常典/第115卷 > 梁
## 钦定古今图书集成/明伦汇编/官常典/第115卷 > 梁

### 敬帝太平二年春正月诏举鲁国之族嗣奉圣侯

按《梁书敬帝本纪》，太平二年春正月壬寅，诏曰：“夫子
降灵体哲，经仁纬义，允光素王，载阐元功。仰之者弥
高，诲之者不倦。立忠立孝，德被蒸民，制礼作乐，道冠
群后。虽泰山颓峻，一篑不遗，而泗水馀澜，千载犹在。
自皇图屯阻，祀荐不修，奉圣之门，裔嗣歼灭，敬神之
寝，簠簋寂寥，永言声烈，实兼钦怆。外可搜举鲁国之
族，以为奉圣后，并缮庙堂，供备祀典，四时荐秩，一皆
遵旧。”